《谢张泰伯惠黄雀鮓》
宋代·黄庭坚

去家十二年，黄雀悭下筯。
笑开张侯盘，汤饼始有助。
蜀王煎藙法，醢以羊彘兔。
麦饼薄于纸，含浆和咸酢。
秋霜落场谷，一一挟茧絮。
飞飞蒿艾间，入网辄万数。
烹煎宜老稚，罂缶烦爱护。
南包解京师，至尊所珍御。
玉盘登百十，睥睨轻桂蠹。
五侯哕豢豹，见谓美无度。
濒河饭食浆，瓜葅已佳茹。
谁言风沙中，乡味入供具。
坐令亲馔甘，更使客得与。
蒲阴虽穷僻，勉作三年住。
愿公且安乐，分寄尚能屡。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。